b'\n_START_ARTICLE_\nKristin Krohn Devold\n_START_SECTION_\nFamiliebakgrunn og utdannelse\n_START_PARAGRAPH_\nKristin Krohn Devold ble f\xc3\xb8dt i \xc3\x85lesund som datter av skipsmegler Edvard Devold (f\xc3\xb8dt 1928) og reisebyr\xc3\xa5leder Kristin H\xc3\xb8egh Krohn (f\xc3\xb8dt 1939). Familien tilbrakte alle helger og ferier p\xc3\xa5 hytten i Stranda og p\xc3\xa5 turer i Sunnm\xc3\xb8rsalpene, og Devold ble slik tidlig interessert i friluftsliv._NEWLINE_Etter gymnaset tok hun realfagsstudier i Oslo i 1980/1981. Hun har mellomfag i sosiologi fra Universitetet i Bergen fra 1986 og utdannelse som sivil\xc3\xb8konom fra Norges handelsh\xc3\xb8yskole fra 1985. F\xc3\xb8r hun ble stortingsrepresentant, var Devold markedskoordinator i Norsk Data AS 1986\xe2\x80\x931987, styremedlem i SSB 1989\xe2\x80\x931993 og styremedlem i Oslo Data AS 1990\xe2\x80\x931992.\n_START_SECTION_\nPolitisk arbeid\n_START_PARAGRAPH_\nDevold kom inn i politikken da hun ble ansatt som n\xc3\xa6ringspolitisk r\xc3\xa5dgiver for H\xc3\xb8yres stortingsgruppe i 1987. Senere var hun medlem av Oslo bystyre fra 1992, og ble kommunalr\xc3\xa5d og leder i byutviklingskomiteen h\xc3\xb8sten samme \xc3\xa5r. Hun ble ansett som Kristin Clemets arvtager p\xc3\xa5 Oslo H\xc3\xb8yres stortingsvalgliste, og ble innvalgt p\xc3\xa5 Stortinget i 1993. Her ble hun medlem i Stortingets n\xc3\xa6ringskomit\xc3\xa9 og sekret\xc3\xa6r i Lagtinget. I 1997 ble hun leder i Stortingets justiskomit\xc3\xa9. Devold var ellers medlem av H\xc3\xb8yres sentralstyre 1996\xe2\x80\x932002. I slutten av 1990-\xc3\xa5rene var hun profilert i mediene som en jordn\xc3\xa6r og frittalende politiker. I 1999 uttalte hun at hun ikke ville s\xc3\xb8ke gjenvalg til Stortinget av famili\xc3\xa6re hensyn._NEWLINE_Devold var forsvarsminister i Kjell Magne Bondeviks andre regjering 2001\xe2\x80\x932005, og Hans Gjeisar Kj\xc3\xa6stad m\xc3\xb8tte i denne perioden i hennes sted p\xc3\xa5 Stortinget. Devold fikk tildels mye kritikk i media og fra politiske motstandere da hun var forsvarsminister. Hun ble blant annet ofte beskyldt for \xc3\xa5 v\xc3\xa6re for ukritisk til USAs utenrikspolitikk og deres forsvarsminister Donald Rumsfeld. Det vakte debatt da hun hos Fredrik Skavlan i programmet F\xc3\xb8rst & sist den 1. november 2002 bekreftet Skavlans p\xc3\xa5stand om at hun ikke hadde kontroll som forsvarsminister._NEWLINE_Under hennes tid som forsvarsminister var mange av premissene lagt p\xc3\xa5 forh\xc3\xa5nd, da en fire\xc3\xa5rsplan for en omstilling i Forsvaret forel\xc3\xa5 fra Bj\xc3\xb8rn Tore Godals periode som forsvarsminister 2000\xe2\x80\x932001. Det var et politisk flertall bak tiltakene, men ikke om hvordan det skulle finansieres. Derfor inngikk partiene H\xc3\xb8yre, Venstre, Kristelig Folkeparti og Arbeiderpartiet et forlik for finansieringen. Innen utgangen av 2005 skulle omstillingen av Forsvaret forholde seg til fire absolutte krav: 5\xc2\xa0000 \xc3\xa5rsverk skulle kuttes, 2 millioner kvadratmeter innenfor eiendom, bolig og anlegg skulle selges, ressursbruken skulle endres, minst 2 milliarder skulle flyttes fra drift til den \xc2\xabskarpe virksomheten\xc2\xbb, og forsvarsledelsen skulle halveres fra 1\xc2\xa0600 til 800 \xc3\xa5rsverk._NEWLINE_Devold var Norges kandidat til stillingen som generalsekret\xc3\xa6r i NATO i 2003, men kom p\xc3\xa5 en andreplass bak Jaap de Hoop Scheffer i det endelige valget. I 2005 ble hun og Forsvaret gransket av Stortingets kontroll- og konstitusjonskomit\xc3\xa9 for d\xc3\xa5rlig kontroll p\xc3\xa5 Forsvarets \xc3\xb8konomi, og hun fikk fremstilt et mistillitsforslag mot seg fra Fremskrittspartiet. Generalinspekt\xc3\xb8ren for H\xc3\xa6ren og den \xc3\xb8verste sjefen for Forsvarets logistikkorganisasjon trakk seg som f\xc3\xb8lge av dette._NEWLINE_Devold fikk ogs\xc3\xa5 kritikk for utnevnelsen av Atle Torbj\xc3\xb8rn Karlsvik som kontreadmiral i Sj\xc3\xb8forsvaret den 2. september 2005, da det ble stilt sp\xc3\xb8rsm\xc3\xa5l om hun var inhabil p\xc3\xa5 grunn av sitt vennskap med Karlsvik. Utnevnelsen kom f\xc3\xa5 uker f\xc3\xb8r Devold gikk av som forsvarsminister.\n_START_SECTION_\nUtmerkelser\n_START_PARAGRAPH_\nI 2005 ble Devold utnevnt til kommand\xc3\xb8r av St. Olavs Orden. Hun ble samme \xc3\xa5r tildelt Republikken Polens fortjenstorden. I 2004 ble Devold tildelt Minnemedaljen for fremme av Latvias medlemskap i NATO. Hun ble i 2006 tildelt Department of Defense Medal for Distinguished Public Service av USA._NEWLINE_I 2013 ble hun tildelt utmerkelsen \xc3\x85rets \xc3\x98lhund av Bryggeriforeningen i Norge.'